Отворено писмо

Уважаеми съграждани,

Ние, долуподписаните трима съветници от гр. Добринище, се обръщаме към Вас с обща цел и обединен глас!

След внимателно разглеждане и задълбочени обсъждания, изразяваме пълната си подкрепа към предложените ремонтни дейности на обществената баня по реновационен проект. Ние сме убедени, че този проект представлява инвестиция в здравето, благосъстоянието и бъдещето на нашата общност. Банята с минералната си вода е ценен ресурс, предоставящ жизненоважно пространство за отдих и лечение. Тя е силната връзка между нашите жители. Обновяването на тази сграда ще гарантира, че тя ще продължи да изпълнява своето предназначение и за бъдещите поколения. Съгласни сме с позицията на кмета на община Банско г-н Баненски, че този проект трябва да бъде осъществен.

Козметични ремонти на банята няма да постигнат желаните от всички разултати за проверка на тръбите, адекватно отопление и т.н., и сградата постепенно ще се руши, защото ще се извършват само ремонти по авария и първостепенна спешност. Това е реалност, която ние не можем да приемем, тъй като това би означавало да изгубим важна част от наследството на общността ни и жизненоважен ресурс за жителите на Добринище, както и едно от любимите неща на нашите гости.

Нашето единство по този въпрос отразява не само споделената ни визия за подобряване на обществените обекти, но и ангажимента ни за прозрачност и сътрудничество. Убедени сме, че тези ремонтни дейности ще повишат качеството на живот на всички, които използват банята, и ще затвърдят нейната роля като основен обществен обект.

Този проект не е финализиран, тепърва ще се обсъжда. Нашата цел с това отворено писмо е да Ви помолим за разбиране и подкрепа. Ние ще следим процеса отблизо и ще Ви информираме поетапно за всяка стъпка.

Относно опасенията за смяна на предназначението и собствеността - с подписите си Ви гарантираме, че няма да подкрепим подобно нещо в мандата си.

Ако имате въпроси или желаете да споделите идеите си, насърчаваме Ви да се свържете директно с нас!

Благодарим Ви за доверието, което ни оказахте да представляваме Вашите интереси, и Ви уверяваме, че работим усърдно, за да осъществим и този проект!

Заедно можем да гарантираме, че предприетите действия за обновяване на банята ще отразят ценностите и стремежите на нашата общност за бъдещо развитие като съвременен туристически център.

Благодарим Ви за Вашата постоянна подкрепа и участие.

С уважение,

1.Елена Караджова

2.Петър Друнчилов

3.Петър Галчев

Дата: 17.02.2О25г.